
1. CONSIDERAŢII GENERALE

 

 

Căsătoria dă naştere la o mulţime de raporturi pecuniare, atât între soţi, cât şi între soţi şi terţi. Pentru rezolvarea lor, s-au făurit reguli speciale şi s-au creat ceea ce numim generic "regimuri matrimoniale".

Un regim matrimonial este, deci, un ansamblu de reguli care reglementează aspectele de ordin patrimonial ce se nasc din unirea soţilor prin căsătorie.

Reglementarea acestor efecte patrimoniale rezultate din căsătorie poate fi foarte variată. Concepţiile regimului matrimonial variază în timp şi în spaţiu. Nu toate popoarele şi nu toate epocile au privit regimul matrimonial în acelaşi fel. Mai mult chiar, în aceeaşi ţară şi la aceeaşi epocă, regimurile matrimoniale pot varia după necesităţile şi obiectivele individuale. De aici, diversitatea regimurilor matrimoniale.

Concepţia romană în acest domeniu era foarte simplă: căsătoria era fie cum manu - în acest caz femeia devenea o filia familias (fără capacitate, nu putea poseda nici un fel de avere) - şi, prin urmare, nu există nici un fel de regim matrimonial , fie căsătorie sine manu - caz în care femeia avea capacitate şi rămânea cu totul independentă de soţul său (în ceea ce priveşte averea) - fără a exista un regim matrimonial propriu-zis.

Dar tot în dreptul roman a apărut ideea dotei. Existenţa dotei crea raporturi de ordin pecuniar între soţi şi aceasta este originea regimurilor matrimoniale.

Regimurile matrimoniale moderne sunt foarte diverse, mai ales acolo unde legea îngăduie părţilor să-şi alcătuiască contractul de căsătorie în deplină libertate.

În dreptul român interbelic, C.Hamangiu, I.Rosetti-Bălănescu şi Al.Băicoianu au făcut o clasificare a regimurilor matrimoniale existente, după cum urmează:

 

1. Regimul de separaţiuni de bunuri sau patrimonii. În acest regim matrimonial, bunurile prezente şi viitoare ale fiecărui soţ sunt separate de ale celuilalt soţ şi fiecare dintre soţi păstrează asupra patrimoniului său drepturile pe care le avea înainte de căsătorie.

2. Regimul comunităţii de bunuri. În acest caz, totalitatea bunurilor soţilor sau numai o parte din ele formează, pe toată durata căsătoriei, o masă comună aparţinând soţilor în coproprietate.

3. Regimul fără comunitate de bunuri. În acest regim matrimonial, bunurile soţilor rămân separate în ceea ce priveşte proprietatea, neexistând bunuri comune, însă bărbatul are drept de administrare şi folosinţă a tuturor bunurilor.

4. Regimul dotal. În regimul dotal nu există o masă de bunuri comune, fiecare soţ păstrând, în principiu, dreptul de proprietate exclusivă asupra bunurilor proprii, cu deosebirea că o parte, mai mare sau mai mică, din bunurile femeii constituia dota sau zestrea, asupra căreia bărbatul avea drept de administrare şi folosinţă. Celelalte bunuri ale femeii, care nu făceau parte din dotă, se numeau bunuri parafernale, ele rămânând în administrarea şi folosinţa femeii.

Regimul matrimonial este stabilit în momentul încheierii căsătoriei. Deşi soţii au încheiat, în prealabil, un contract de căsătorie, regimul matrimonial pe care ei l-au adoptat nu produce nici un efect decât începând cu data încheierii căsătoriei. Până la această dată, convenţiile matrimoniale pot fi modificate, cu respectarea formelor de publicitate (de exemplu, în Franţa). Există, însă, legislaţii (Elveţia) care permit soţilor să-şi întocmească contractul de căsătorie şi după încheierea căsătoriei.

De regulă, modurile de determinare a regimurilor matrimoniale sunt de două feluri: legale şi convenţionale. Există, însă, şi sisteme de drept (de exemplu, dreptul elveţian) în care se pot distinge trei moduri de stabilire a regimului matrimonial (ordinare, convenţionale şi extraordinare).

În fiecare sistem de drept, legea fixează regimul matrimonial ce va reglementa relaţiile patrimoniale dintre soţi în cazul în care nu au încheiat o convenţie matrimonială. 

În România, Codul civil din 1864 consacră regimul matrimonial legal aplicabil ori de câte ori soţii nu încheiau convenţii matrimoniale (numit "regimul de drept comun"), ca fiind acela al separaţiei de bunuri, regim ce a rămas în vigoare până la intrarea în vigoare a Codului familiei, în 1954, când a fost înlocuit cu regimul matrimonial al comunităţii de bunuri ale soţilor (de data aceasta, unic şi obligatoriu).

Contractul de căsătorie, numit în doctrină şi "convenţie matrimonială", "contract matrimonial" sau "contract prenupţial", desemnează actul convenţional prin care viitorii soţi, uzând de libertatea conferită de legiuitor, îşi stabilesc regimul matrimonial propriu sau îşi modifică în timpul căsătoriei regimul matrimonial sub care s-au căsătorit.

Deşi, în mod obişnuit, aceşti termeni sunt consideraţi sinonimi şi utilizaţi ca atare, în doctrină s-a făcut deosebirea între contractul de căsătorie şi convenţia matrimonială, primul putând să conţină, pe lângă convenţiile matrimoniale (prin care se reglementează regimul matrimonial adoptat de viitorii soţi) şi alte prevederi, cum ar fi recunoaşterea unui copil, donaţii făcute de alte persoane (în special de părinţi) ambilor soţi sau numai unuia dintre ei. 

În doctrina românească, contractul de căsătorie a fost definit ca fiind "convenţia prin care viitorii soţi reglementează regimul lor matrimonial, condiţia bunurilor lor prezente şi viitoare, în raporturile pecuniare ce izvorăsc din căsătorie" sau "o facultate acordată de lege de a se reglementa, în mod convenţional şi în limitele anume determinate, efectele patrimoniale ale puterilor şi ale incapacităţilor rezultând din căsătoria privită ca raport de stat civil".

Tot în doctrina din ţara noastră se consideră că, însăşi căsătoria fiind un contract - cel principal -, convenţia matrimonială constituie un contract accesoriu acestuia, întrucât existenţa şi durata sa depind de existenţa şi durata căsătoriei. Între cele două contracte există următoarele deosebiri:

a. căsătoria este un contract relativ la persoana şi starea civilă a soţilor, în vreme ce contractul de căsătorie este relativ la bunurile soţilor;

b. căsătoria se încheie în faţa ofiţerului de stare civilă, pe când contractul de căsătorie se face pe cale judiciară;

c. căsătoria este foarte strict organizată şi reglementată de legiuitor în ceea ce priveşte condiţiile şi efectele sale, iar părţile nu pot modifica aceste reguli prin convenţii particulare. Dimpotrivă, contractul de căsătorie se bucură se o libertate excepţională şi părţile pot determina în mod liber clauzele sale.

Fiind un acord de voinţă al viitorilor soţi, contractul de căsătorie este supus dreptului comun al actelor juridice. Deşi exprimă un statut de ordin patrimonial, contractul de căsătorie este un act complex, intim legat de statutul căsătoriei ce se va forma.

Prin urmare, conceperea actului de căsătorie este supusă unui paralelism inevitabil cu căsătoria, de la care împrumuta numeroase condiţii de fond şi de formă, sub rezerva anumitor adaptări la caracterul patrimonial al obiectului său. 

Caracterele generale ale contractului de căsătorie au fost rezumate astfel: contractul de căsătorie este un contract solemn şi public, sinalagmatic, liber în ceea ce priveşte determinarea clauzelor sale, accesoriu. Cu privire la libertatea stabilirii clauzelor acestui contract, există unele nuanţări.

În general, în legislaţiile diferitelor ţări nu sunt stabilite restricţii în privinţa alegerii regimului matrimonial. Viitorii soţi sunt liberi să adopte unul din regimurile matrimoniale tip sau să-şi construiască un regim matrimonial propriu, prin combinarea mai multor regimuri tip.

În dreptul elveţian, autonomia soţilor în cadrul alegerii regimului matrimonial convenţional este redusă, în baza principiului legalităţii regimului matrimonial; aceasta exclude combinarea mai multor regimuri matrimoniale, sub rezerva amendamentelor prevăzute de lege şi, a fortiori, opţiunea în favoarea unui regim matrimonial străin dreptului acestei ţări sau ale cărui reguli ar fi stabilite de soţii înşişi. Aceasta înseamnă că alegerea este limitată la regimurile definite de lege şi că modificările aduse acestora nu sunt posibile decât în măsura în care sunt prevăzute expres de lege.

Totuşi, în raporturile de drept internaţional privat, soţii beneficiază de principiul alegerii sistemului de drept, în virtutea căruia pot să aleagă sistemul de drept din statul în care sunt ambii domiciliaţi sau din statul în care vor domicilia după încheierea căsătoriei sau din statul a cărui naţionalitate o are unul din soţi.

De obicei, convenţiile matrimoniale sunt libere, în măsura în care ele nu sunt contrare ordinii publice şi bunelor moravuri. Trebuie menţionat, de asemenea, că regimul matrimonial adoptat este singurul element de bază ce reglementează raporturile pecuniare dintre soţi. Indiferent de regimul matrimonial adoptat (al comunităţii de bunuri, al separaţiei de bunuri, al participării la achiziţii sau altul), există anumite situaţii în care soţii vor fi supuşi unor reguli comune, mai ales în privinţa organizării puterilor lor de administrare a patrimoniului şi de reprezentare reciprocă în raporturile cu terţii.

Ca orice act juridic, contractul de căsătorie trebuie să îndeplinească anumite condiţii de fond şi de formă pentru a fi valabil. Condiţiile de fond sunt: capacitatea soţilor (cerută de lege în aceleaşi condiţii ca şi pentru încheierea căsătoriei) şi consimţământul personal al viitorilor soţi.

În principiu, consimţământul mutual al viitorilor soţi este suficient, însă există şi situaţii, în unele sisteme de drept (ca dreptul francez), în care legea impune intervenţia altor persoane în cadrul încheierii contractului de căsătorie, cum ar fi persoanele care dispun în favoarea căsătoriei (chiar în cazul soţilor capabili) şi cele al căror consimţământ este necesar în cazul în care unul dintre soţi este incapabil, acesta neputând să încheie singur convenţia matrimonială.

Condiţiile de formă diferă de la o ţară la alta. În general, ele se referă la formalităţile privitoare la întocmirea contractului de căsătorie şi la publicitatea acestuia.

Astfel, în dreptul francez, de exemplu, contractul de căsătorie este un act solemn, supus unor formalităţi a căror nerespectare atrage nulitatea absolută a actului. Această solemnitate se traduce prin exigenţa încheierii contractului de căsătorie în formă autentică, în faţa notarului care, fiind şi un fel de consilier de familie, poate interveni pentru a lămuri soţii cu privire la alegerea şi formularea de clauze, care pot fi uneori destul de complexe. Notarul conferă şi autenticitate elementelor contractului, pe care le constată personal (data încheierii, vărsăminte de sume etc.).

Prezenţa simultană a părţilor în momentul semnării contractului este o altă exigenţă, a cărei nerespectare este sancţionată de lege cu nulitatea absolută. Dar părţile pot fi reprezentate fiecare de un mandatar cu procură autentică şi specială (se poate observa o altă deosebire faţă de formalităţile impuse pentru încheierea căsătoriei, care nu este posibilă prin mandatar).

Tot sub sancţiunea nulităţii absolute intră şi orice modificare a contractului de căsătorie (făcută înainte de încheierea căsătoriei), care nu este constatată prin act notarial, întocmit în prezenţa şi cu consimţământul exprimat simultan de părţi (aceleaşi din contractul iniţial). Chiar cu respectarea acestor condiţii, actul modificat trebuie, sub sancţiunea inopozabilităţii faţă de terţi, să fie materialmente alăturat actului iniţial, în sensul de a fi redactat în continuarea conţinutului contractului de căsătorie iniţial. La eliberarea copiei învestită cu formula executorie sau a altei copii a contractului de căsătorie, notarul este obligat să transcrie şi actul care-l modifică (omisiunea de a îndeplini această cerinţă angajându-i responsabilitatea).

Dreptul francez prevede şi condiţia publicităţii contractului de căsătorie, sub sancţiunea inopozabilităţii faţă de terţi. Formalitatea generală privind publicitatea este menţiunea făcută în actul de căsătorie (se indică existenţa unui contract de căsătorie şi mijlocul de a-l cunoaşte). La acestea se adaugă, numai pentru comercianţi, menţiunea făcută în Registrul comerţului, care cuprinde informaţii mai detaliate cu privire la regimul matrimonial adoptat.

Condiţii specifice de validitate a contractului de căsătorie se întâlnesc în legislaţia fiecărui stat. În general, în sistemele de drept din familia romano-germanică, convenţiile matrimoniale trebuie să îmbrace forma autentică şi sunt supuse mai multor forme de publicitate, pentru garantarea drepturilor terţilor.

În prezent, în majoritatea sistemelor de drept, se permite modificarea convenţională a contractului de căsătorie , fie în mod liber, fie sub control judecătoresc. Este o libertate necesară acordată soţilor, care pot, astfel, să adapteze regimul matrimonial unei situaţii patrimoniale nou apărute în decursul căsătoriei.

În dreptul elveţian, de exemplu, în virtutea principiului mutabilităţii regimului matrimonial, soţii supuşi unui regim ordinar (care corespunde celui legal, în dreptul altor state) ori unui regim convenţional pot să adopte oricând un alt regim matrimonial sau să-l modifice pe cel adoptat, prin încheierea unui nou contract de căsătorie. Acest lucru se impune şi pentru trecerea de la un regim matrimonial convenţional la regimul matrimonial ordinar. Doar regimul matrimonial extraordinar (cel impus prin hotărâre judecătorească, în anumite condiţii) nu se poate modifica după aceste reguli.

În dreptul francez, modificarea convenţională a regimului matrimonial este supusă principiului mutabilităţii controlate. În virtutea acestui principiu, soţii îşi pot adapta situaţia matrimonială la evoluţia situaţiei lor profesionale sau matrimoniale, pe cale judiciară. Cererea poate fi făcută fie de unul dintre soţi, în cazul separaţiei bunurilor sau în cazul necesităţii luării unor măsuri de protecţie, fie de către ambii soţi.

În art.1397 din Codul civil francez se prevede că, după doi ani de aplicare a unui regim matrimonial, legal ori convenţional, soţii au posibilitatea ca, printr-un act notarial, în interesul familiei, să modifice, în tot sau în parte, regimul matrimonial, act supus omologării tribunalului. Dispunerea de către judecător a schimbării regimului matrimonial se face cu destule reţineri, din grija de a păstra o oarecare stabilitate a situaţiei patrimoniale a soţilor, protejându-se, în acest fel, interesele terţilor. Aceştia trebuie să aibă posibilitatea de a cunoaşte atât situaţia bunurilor soţilor, cât şi puterea de administrare a acestora.

În România, legislaţia impune regimul legal, ca unic regim matrimonial, şi interzice în mod imperativ orice schimbare a acestuia.

Regimul matrimonial ia sfârşit, de regulă, prin modificarea lui în timpul căsătoriei - separaţie de corp, separaţie judiciară de bunuri, moartea unuia dintre soţi, anularea căsătoriei putative sau desfacerea căsătoriei.

În cazul regimului separaţiei de bunuri, nu se pun probleme deosebite de ordin patrimonial, fiecare dintre soţi având propriul său patrimoniu, de care pot să dispună în mod liber.

Lichidarea regimului matrimonial are loc după dizolvarea acestuia sau, în unele cazuri, o dată cu aceasta, şi constă în evaluarea şi împărţirea bunurilor soţilor.

În cele mai multe sisteme de drept, există principiul împărţirii în părţi egale a bunurilor comune ale soţilor, cu unele derogări, expres prevăzute de lege. Există, însă, şi sisteme de drept în care partajul se face luându-se în considerare contribuţia fiecăruia dintre soţi la dobândirea bunurilor comune sau starea de nevoie a unuia dintre soţi. 

 

  

2. REGLEMENTĂRI PRIVIND CONTRACTUL

DE CĂSĂTORIE ÎN ROMÂNIA

 

 

În Codul civil român din 1864 (Titlurile V-X) era stabilit ca regim matrimonial legal regimul separaţiei de bunuri (situaţie întâlnită, la vremea aceea, şi în alte ţări europene). Acest regim matrimonial se aplica, deci, în ţara noastră ori de câte ori soţii nu-şi stabileau un alt regim matrimonial prin contract de căsătorie.

În cadrul regimului separaţiei de bunuri, reglementat de Codul civil român, fiecare dintre soţi putea conserva proprietatea, folosinţa şi administrarea tuturor bunurilor proprii, cu singura obligaţie de a contribui la cheltuielile de gospodărie şi cu restricţiile impuse de incapacitatea femeii căsătorite, existente în vechiul drept român.

Incapacitatea femeii a fost abrogată prin Legea din 20 aprilie 1932. Prin urmare, în lumina principiului egalităţii dintre sexe instaurat prin această lege, în cadrul regimului matrimonial al separaţiei de bunuri, fiecare dintre soţi conserva proprietatea, folosinţa şi administrarea bunurilor proprii, cu toate consecinţele juridice.

Regimul legal al separaţiei de bunuri a rămas în vigoare în România până la punerea în aplicare a Codului familiei, în 1954, cod care a instituit regimul matrimonial - unic, legal şi obligatoriu - al comunităţii de bunuri dobândite în timpul căsătoriei.

În dreptul român actual, există opinia conform căreia se impune reconsiderarea principiului libertăţii contractuale în ceea ce priveşte regimurile matrimoniale, ce ar trebui să se concretizeze în modificarea legislaţiei familiei, în sensul de a se permite reintroducerea convenţiilor matrimoniale şi, de asemenea, instituirea regimului separaţiei de bunuri ca regim matrimonial legal.

 

3. Reglementări privind contractul de căsătorie 

în unele ţări europene

 

 

ELVEŢIA

În cadrul reformei regimurilor matrimoniale din 1984, în dreptul elveţian, regimul matrimonial legal al unităţii bunurilor, considerat ca fiind "o separaţie de bunuri însoţită de tutela soţului", a fost înlocuit cu regimul legal al participării la achiziţii.

Conform art.199 din Codul civil elveţian, soţii pot, printr-un contract de căsătorie, să-şi aleagă un alt regim matrimonial. Caracteristicile generale ale contractului de căsătorie sunt cele prezentate în capitolul anterior. Există, însă, şi o diferenţiere pe care o vom evidenţia în continuare.

Spre deosebire de posibilităţile pe care dreptul elveţian le oferă pentru modificarea regimurilor matrimoniale, în cadrul regimului separaţiei bunurilor legea nu permite încheierea unui contract de căsătorie care să modifice acest regim matrimonial (în sensul de a-i schimba conţinutul prevăzut de lege). Nimic nu-i împiedică, însă, pe soţi să se angajeze unul faţă de celălalt, prin acte juridice din dreptul comun al obligaţiilor.

Conform Codului civil elveţian, soţii pot oricând să-şi modifice regimul matrimonial printr-un alt contract de căsătorie.

 

FRANŢA

În sistemul juridic francez, contractul de căsătorie este o convenţie notarială, prin care viitorii soţi îşi stabilesc regimul matrimonial. Este o convenţie complexă, care conţine drepturi şi obligaţii - drepturi ce rezultă din căsătorie, dreptul de a face liberalităţi (cele mai frecvente sunt cele ce privesc liberalităţile făcute în vederea căsătoriei: constituirea dotei în favoarea soţilor, donarea de bunuri viitorilor soţi, recunoaşterea unui copil etc.).

În Franţa, această instituţie este folosită, după reforma din 1965, de nu mai mult de 18% dintre francezi.

În dreptul francez, contractul de căsătorie este întocmit "înainte de celebrarea căsătoriei" (art.1395 Cod civil), putând fi modificat, cu respectarea tuturor condiţiilor de fond şi de formă, tot până la această dată.

Contractul începe să producă efecte "din ziua celebrării căsătoriei" (art.1395), iar toate dispoziţiile contrare sunt nule. Dacă nu s-a încheiat căsătoria, contractul de căsătorie este caduc.

După cum am evidenţiat, în dreptul francez, convenţiile matrimoniale se încheie numai în faţa unui notar. Apoi, se fac publice în momentul încheierii căsătoriei, în faţa ofiţerului stării civile, sub sancţiunea inopozabilităţii faţă de terţi a contractului de căsătorie (art.1394 alin.1 şi 2). În cazul soţilor comercianţi, publicitatea este asigurată în registrul de comerţ şi al societăţilor, având aceeaşi sancţiune a inopozabilităţii faţă de terţi (art.1394 alin.4 Cod civil; art.8-4 şi art.12-2 din Decretul din 30 mai 1984).

 

GERMANIA

Prin Legea din 18 iunie 1957, în Germania Federală a fost adoptat, ca regim matrimonial legal, regimul participării la achiziţii, foarte asemănător cu cel francez. Acest regim matrimonial este în vigoare şi astăzi, pe teritoriul întregii Germanii unificate.

Acest regim matrimonial se caracterizează prin aceea că patrimoniile celor doi soţi rămân personale, neexistând nici un fel de patrimoniu comun al soţilor, iar la lichidarea regimului, achiziţiile nete înregistrate în cadrul patrimoniilor soţilor sunt repartizate în mod egal.

Art.1414 BGB, care este singurul text din Codul civil relativ la regimul separaţiei bunurilor, prevede că, dacă soţii refuză regimul legal sau îl lichidează, se consideră că se instaurează regimul separaţiei bunurilor, dacă în contractul de căsătorie (Ehevertrag) nu se prevede altfel. Aceasta este o caracteristică a dreptului german care permite, chiar şi în timpul căsătoriei, încheierea unui contract de căsătorie care să schimbe regimul matrimonial.

 

  

4. ELEMENTE DE DREPT INTERNAŢIONAL PRIVAT 

PRIVIND REGIMURILE MATRIMONIALE

 

 

În condiţiile în care căsătoriile încheiate între persoane de naţionalitate diferită sau căsătoriile încheiate pe teritoriul altui stat decât cel de origine cunosc o răspândire fără precedent, conflictele de legi ce se nasc cu privire la legea aplicabilă regimurilor matrimoniale, precum şi modificările aduse acestora generează tot mai multe probleme. Soluţionarea acestor probleme se regăseşte în normele de drept internaţional privat.

Legea nr.105/22.09.1992 reglementează raporturile de drept internaţional privat. În materia relaţiilor de familie, în această lege se face referire şi la convenţiile matrimoniale, care nu sunt acceptate în dreptul nostru.

Potrivit art.21 al Legii 105/1992, condiţiile de fond cerute pentru încheierea convenţiei matrimoniale sunt cele stabilite de legea naţională a fiecăruia dintre viitorii soţi, legea naţională fiind stabilită conform normelor dreptului intern al statului respectiv. Întrucât capacitatea de a încheia o convenţie matrimonială ţine de statutul personal, aceasta va fi supusă legii naţionale corespunzătoare fiecăruia dintre soţi. Aceasta este şi soluţia dată de normele dreptului internaţional private, adoptate în Franţa.

Forma convenţiei matrimoniale este guvernată de legea determinată potrivit dispoziţiilor art.71 alin.1 şi art.86 din Legea nr.105/1992, potrivit cărora condiţiile de formă ale unui act juridic sunt stabilite de legea care-i cârmuieşte fondul. Actul se consideră, totuşi, valabil din punct de vedere al formei, dacă îndeplineşte condiţiile prevăzute de una din legile următoare:

· legea locului unde a fost întocmit actul;

· legea naţională sau legea domiciliului persoanei care a consimţit la încheierea lui;

· legea aplicabilă potrivit dreptului internaţional privat a autorităţii care examinează validitatea actului juridic.

Aceste dispoziţii se completează cu cele ale art.86 din aceeaşi lege, potrivit cărora contractul este supus condiţiilor de formă stabilite de legea prevăzută la art.71 alin.1, care se aplică în mod corespunzător.

Contractul se consideră, totuşi, valabil din punct de vedere al formei dacă:

· părţile care se găsesc, la data când l-au încheiat, în state diferite, au îndeplinit condiţiile de formă prevăzute de legea unuia din aceste state;

· reprezentantul părţii a îndeplinit condiţiile de formă cerute de legea statului unde s-a aflat în momentul încheierii contractului.

Alineatele 2 şi 3 ale art.21 al Legii 105/1992 prevăd că regimul şi efectele convenţiei matrimoniale sunt cârmuite de legea aleasă, de comun acord, de viitorii soţi, iar în lipsă, de legea prevăzută la art.20.

În ceea ce priveşte modificarea sau înlocuirea convenţiei matrimoniale, Legea 105/1992 stabileşte că, prin aceste operaţiuni, trebuie să nu se aducă prejudicii terţilor.

Primează, deci, în materia convenţiilor matrimoniale, ca şi în cazul oricărui alt contract, lex voluntatis, adică legea pe care părţile sunt libere să o aleagă, de comun acord, chiar dacă nu au nici o legătură cu aceasta.

În cadrul încercărilor de coordonare, pe plan european, a raporturilor de drept internaţional privat în materia regimurilor matrimoniale, se înscrie încheierea, la Haga, la 14 martie 1978, a Convenţiei asupra legii aplicabile regimurilor matrimoniale. Obiectul acestei Convenţii îl constituie, aşadar, determinarea legii aplicabile regimurilor matrimoniale, cu excepţia regimului primar. Art.1 exclude, în mod expres, din domeniul de aplicare, obligaţiile reciproce de întreţinere ale soţilor, drepturile succesorale ale soţului supravieţuitor şi capacitatea soţilor.

Art.3 reglementează situaţiile în care soţii desemnează, de comun acord, înainte de căsătorie (prin contractul de căsătorie), legea aplicabilă regimului matrimonial. Aceasta poate fi:

· legea statului ce guvernează cetăţenia unuia dintre cei doi soţi, în momentul desemnării legii aplicabile;

· legea statului pe teritoriul căruia unul dintre soţi îşi are reşedinţa obişnuită, în momentul desemnării legii aplicabile;

· legea statului pe teritoriul căruia unul dintre soţi îşi va stabili reşedinţa obişnuită, după căsătorie.

De asemenea, art.14 prevede că aplicarea legii astfel determinate nu poate fi înlăturată decât în cazul în care dispoziţiile acesteia sunt manifest contrare ordinii publice.

Ratificarea acestei Convenţii contribuie la procesul de armonizare a legislaţiilor naţionale în materia regimurilor matrimoniale, conferind o reglementare unitară cu privire la stabilirea legii aplicabile acestora. Chiar şi pentru ţările care nu au ratificat-o, Convenţia de la Haga constituie un reper pentru o evoluţie armonizată a legislaţiilor statelor respective.

